b'\n_START_ARTICLE_\nSinnataggen\n_START_SECTION_\nBeskrivelse\n_START_PARAGRAPH_\n\xc2\xabSinnataggen\xc2\xbb viser en naken, lubben sm\xc3\xa5gutt som knytter nevene, l\xc3\xb8fter skuldrene og det h\xc3\xb8yre beinet og skriker i sinne st\xc3\xa5ende p\xc3\xa5 ett bein. Den er den ene av fire barnefigurer, to sm\xc3\xa5 gutter og to sm\xc3\xa5 jenter, som er plassert p\xc3\xa5 midtpartiet av Vigeland-broa. Statuene av barn, kvinner og menn p\xc3\xa5 broa st\xc3\xa5r p\xc3\xa5 rekkverket.\xc2\xabSinnataggen\xc2\xbb er plassert p\xc3\xa5  midtpartiets hj\xc3\xb8rne mot s\xc3\xb8r.  er omkring \xc3\xa9n meter h\xc3\xb8y medregnet en kvadratisk sokkelplate p\xc3\xa5 30 x 30 cm. Broskulpturene ble modellert av Vigeland i perioden fra 1926 til 1933. _NEWLINE_Vigeland skal ha tegnet den f\xc3\xb8rste skissen til \xc2\xabSinnataggen\xc2\xbb allerede i 1901. I 1911 modellerte han en mindre versjon av samme motiv som han fikk lagd minst fire avst\xc3\xb8pninger av. S\xc3\xb8nnen arvet denne skulpturen og fikk laget minst ti ekstra, ulovlige \xc2\xabjuniorst\xc3\xb8p\xc2\xbb av samme figur. _NEWLINE_Skulpturen, som tidlig ble omtalt som \xc2\xabskrikende gutt\xc2\xbb, fikk kallenavnet \xc2\xabSinnataggen\xc2\xbb i 1940-\xc3\xa5rene. Vigeland satte for \xc3\xb8vrig sjelden titler p\xc3\xa5 verkene sine, noe som kan gi rom for friere tolkninger. \xc2\xabSinnataggen\xc2\xbb ble etter hvert et popul\xc3\xa6rt postkort-motiv blant turister  og en slags maskot for Oslo by, p\xc3\xa5 samme m\xc3\xa5te som for eksempel de ikoniske skulpturene \xc2\xabDen lille havfrue\xc2\xbb i K\xc3\xb8benhavn og \xc2\xabManneken Pis\xc2\xbb i Brussel.\n_START_SECTION_\nH\xc3\xa6rverk\n_START_PARAGRAPH_\n\xc2\xabSinnataggen\xc2\xbb er flere ganger blitt utsatt for h\xc3\xa6rverk. Den er ogs\xc3\xa5 blitt stj\xc3\xa5let, men har kommet til rette igjen. _NEWLINE_Skulpturen ble tilgriset med maling allerede i 1947, og i slutten av 1960-\xc3\xa5ra ble det oppdaget filemerker p\xc3\xa5 foten av statuen. Natt til f\xc3\xb8rste nytt\xc3\xa5rsdag 1992 sagde noen l\xc3\xb8s den hule, 45 kilo tunge bronseskulpturen, like over foten, og stjal den med seg. \xc2\xabSinnataggen\xc2\xbb ble funnet igjen elleve dager seinere, i en grop p\xc3\xa5 \xc3\x85rvoll i Oslo, etter at en anonym innringer hadde tipset VG. Skulpturen ble montert tilbake p\xc3\xa5 bronsesokkelen 6. mars samme \xc3\xa5r. Den er blitt \xc2\xabdekorert\xc2\xbb p\xc3\xa5 ulikt vis flere ganger siden.'